
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
ОТ Д-Р ГЕОРГИ ТАХОВ – МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Постановление на Министерския съвет за приемане на Тарифа за таксите, които се събират в системата на Изпълнителната агенция по горите и на Тарифа за таксите, които се събират по Закона за лова и опазване на дивеча


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за приемане на Тарифа за таксите, които се събират в системата на Изпълнителната агенция по горите и на Тарифа за таксите, които се събират по Закона за лова и опазване на дивеча.

Причини, които налагат приемането на акта
Предложеният проект на постановление привежда Тарифата за таксите, които се събират в системата на Изпълнителната агенция по горите, Тарифата за таксите, които се събират по Закона за лова и опазване на дивеча и Наредбата за размера на обезщетенията за щетите, нанесени на дивеча, в съответствие с изискванията на Закона за въвеждане на еврото в Република България и е в изпълнение на Националния план за въвеждане на еврото в Република България.
Предвижда се постановлението да влезе в сила от датата на въвеждане на еврото в Република България.
Причините, които налагат приемането на акта са, както следва:
С преходните и заключителни разпоредби на Закона за въвеждане на еврото в Република България и по-конкретно в § 6 е предвидено задължение за държавните органи в 6-месечен срок от влизането в сила на закона да приемат необходимите изменения и допълнения на подзаконови нормативни актове във връзка с въвеждане на еврото като парична единица на Република България.
В изпълнение на § 6, ал. 1, т. 2 от Закона за въвеждане на еврото в Република България се налага действащите подзаконови нормативни актове да бъдат приведени в съответствие със закона при спазване на принципа на защита на потребителите, принципа на информираност, принципа на ефективност и икономичност, принципа на прозрачност и принципа на приемственост и автоматично превалутиране на суми от левове в евро. Целта е съществуващите държавни такси, които се събират на основание Тарифа за таксите, които се събират в системата на Изпълнителната агенция по горите, Тарифа за таксите, които се събират по Закона за лова и опазване на дивеча и Наредба за размера на обезщетения за щетите, нанесени на дивеча да бъдат преизчислени в евро, за постигането на яснота за потребителите на услугите при въвеждането на еврото като официална парична единица.
[bookmark: to_paragraph_id562112]Проектът на постановление предвижда изменения в чл. 2 от Наредбата за размера на обезщетения за щетите, нанесени на дивеча  (обн., ДВ, бр. 2 от 2001 г.), като стойностите на обезщетенията се преобразуват от лева в евро.
Коригира се явна техническа/печатна грешка при публикуването на Постановление № 223 от 19 юни 2024 г. за приемане на Тарифа за таксите, които се събират в системата на Изпълнителната агенция по горите (обн., ДВ, бр. 53 от 2024 г.), както следва, като в ред 43.3. към чл. 1 от тарифата при публикуването в „Държавен вестник“ е посочена сумата „05“, а действителната събирана сума е в размер на 0,5. т. е., при публикуването е изпусната десетичната запетая.
[bookmark: to_paragraph_id49890682]С постановлението се отменят Тарифа за таксите, които се събират в системата на Изпълнителната агенция по горите, приета с Постановление № 223 на Министерския съвет от 2024 г. (обн., ДВ, бр. 53 от 2024 г.) и Тарифа за таксите, които се събират по Закона за лова и опазване на дивеча, приета с Постановление № 307 на Министерския съвет от 2024 г. (обн., ДВ, бр. 75 от 2024 г.), които са в лева, като отмяната ще влезе в сила с приемането на страната в еврозоната.

Цели
Привеждане на нормативни актове в съответствие със Закона за въвеждане на еврото в Република България и Националния план за въвеждане на еврото.
Осигуряване на техническото представяне на съответните стойности и в трите акта в евро, в съответствие с изискванията на чл. 12 и чл. 13 от Закона за въвеждане на еврото в Република България и Регламент (ЕО) № 974/98.

Финансови и други средства, необходими за прилагането на новата уредба
При изготвяне на проекта по отношение на превалутирането на таксите, изцяло са спазени изискванията за превалутиране и закръгляване, залегнали в чл. 12 и чл. 13 от Закона за въвеждане на еврото в Република България. С оглед на посоченото, предложеният проект на акт на Министерския съвет не води до въздействие върху държавния бюджет, поради което към него е приложена финансова обосновка, изготвена съгласно приложение № 2.2 към чл. 35, ал. 1, т. 4, буква „б" от Устройствения правилник на Министерския съвет и на неговата администрация.
За изпълнението на проекта на акт не са необходими допълнителни разходи/трансфери/други плащания по бюджета на Министерството на земеделието и храните, респективно по бюджета на Изпълнителната агенция по горите за 2025 г. и следващите бюджетни години.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Проектът не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
По проекта на Постановление на Министерския съвет за приемане на Тарифа за таксите, които се събират в системата на Изпълнителната агенция по горите и на Тарифа за таксите, които се събират по Закона за лова и опазване на дивеча е проведена обществена консултация, съгласно чл. 26, ал. 3 и 4 от Закона за нормативните актове, като проектите на постановление, тарифи и доклад (мотиви), както и частичната предварителна оценка на въздействието и становището на дирекция „Координация и модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации, със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖО И ГОСПОДА МИНИСТРИ,

Предвид изложеното и на основание § 6, ал. 1, т. 2 от Закона за въвеждане на еврото в Република България и чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за приемане на Тарифа за таксите, които се събират в системата на Изпълнителната агенция по горите и на Тарифа за таксите, които се събират по Закона за лова и опазване на дивеча.

	Приложение: 
	1. Проект на Постановление на Министерския съвет;
2. Проект на Тарифа за таксите, които се събират в системата на Изпълнителната агенция по горите;
3. Проект на Тарифа за таксите, които се събират по Закона за лова и опазване на дивеча;
4. Частична предварителна оценка на въздействието;
5. Становище на дирекция „Координация и модернизация на администрацията“ в Министерския съвет по частичната предварителна оценка на въздействието;
6. Финансова обосновка;
7. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
8. Постъпилите становища;
9. Справка за отразяване на постъпилите предложения и становища от обществената консултация;
10. Постъпилите предложения и становища от обществената консултация;
11. Проект на съобщение за средствата за масово осведомяване.

